เพิ่มความคุ้มครองภัยพิบัติ
รับประกันโรงงานเพิ่ม50%ส่วนบ้านอาศัยเหลือ2หมื่น
14 มิ.ย. 2555

รับประกันโรงงานเพิ่ม50%ส่วนบ้านอาศัยเหลือ2หมื่น
กองทุนประกันภัยพิบัติเตรียมชง ครม. ขยายความคุ้มครองธุรกิจเอสเอ็มอี โรงงานขนาดใหญ่เพิ่มเป็น 50%
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) ประธานกองทุนประกันภัยพิบัติ เปิดเผยว่า คณะกรรมการกองทุนฯ มีมติเห็นชอบให้มีการขยายวงเงินความคุ้มครองแบบจำกัดความรับผิดชอบ (ซับลิมิต) สำหรับกลุ่มผู้ประกอบการเอสเอ็มอีและภาคอุตสาหกรรม จากเดิมที่คุ้มครองไม่เกิน 30% เป็น 50% ของทุนประกันตั้งแต่ 1,000 ล้านบาทขึ้นไป โดยเบี้ยประกันยังอยู่ที่อัตราเดิม 1.25% ของทุนประกัน 
กลุ่มบ้านที่อยู่อาศัยนั้น ก็ได้มีมติให้มีการปรับลดทุนประกันขั้นต่ำเหลือ 2 หมื่นบาท ค่าเบี้ย 100 บาท จากเดิมที่กำหนดตายตัวที่ 1 แสนบาท ค่าเบี้ย 500 บาท ทั้งนี้เพื่อเป็นการช่วยลดภาระค่าเบี้ยประกันให้กับประชาชนที่มีความต้องการทำประกันดังกล่าว และให้สอดคล้องกับสภาพพื้นที่อยู่อาศัย รวมถึงความเสี่ยงภัยที่เกิดและให้ประชาชนได้มีการเลือกเพิ่มมากขึ้น
นอกจากนี้ ยังเห็นชอบขยายเกณฑ์ให้บริษัทประกันสามารถรับความเสี่ยงจากการทำประกันในกลุ่มบ้านที่อยู่อาศัย ได้สูงสุดถึง 95% และกลุ่มผู้ประกอบการเอสเอ็มอีและภาคอุตสาหกรรมที่ 25% จากเดิมที่ 1% เนื่องจากบริษัทประกันภัยส่วนใหญ่เริ่มมีความมั่นใจและมีความพร้อมมากขึ้น รวมถึงมีบริษัทประกันจากต่างประเทศบางแห่งที่ต้องการดูแลความเสี่ยงไว้เองทั้งหมด
นายพยุงศักดิ์ กล่าวอีกว่า ที่ประชุมยังได้แต่งตั้งคณะอนุกรรมการขึ้นมาเพื่อศึกษา และประเมินแนวโน้มตัวเลขประชาชนที่สนใจซื้อประกันภัยพิบัติในช่วง 12 เดือนนี้ เนื่องจากขณะนี้เป็นช่วงเวลาที่จะครบอายุกรมธรรม์เดิมที่ประชาชนส่วนใหญ่ทำไว้ก่อนหน้านี้ และยังได้มีการแต่งตั้งคณะอนุกรรมการเพื่อมาดำเนินการในเรื่องการประกันภัยต่อหรือรีอินชัวเรอร์ ว่าควรมีการดำเนินการอย่างไร ให้สอดคล้องกับสภาพความเป็นจริง
สำหรับข้อมูลล่าสุด เมื่อวันที่ 13 มิ.ย.ที่ผ่านมา พบว่า มีประชาชนสนใจซื้อกรมธรรม์ประกันภัยพิบัติแล้วกว่า 1.6 หมื่นราย ทุนประกันประมาณ 1,000 ล้านบาท โดยแบ่งเป็นกลุ่มที่อยู่อาศัยให้ความสนใจซื้อกรมธรรม์สูงที่สุด ขณะที่กลุ่มผู้ประกอบการเอสเอ็มอีสนใจซื้อกรมธรรม์ 90 ราย และกลุ่มอุตสาหกรรม มีเพียง 16 ราย